คิดถึง AMATA
ประเด็นของหุ้น AMATA ไม่ค่อยมีอะไรน่าวิตกกังวลสักเท่าไหร่ เพราะเป็นเวลากว่า 5 ปีที่ราคาหุ้นแกว่งตัวไปมาในกรอบ 10-18 บาท ซึ่งอาจมีบางปีที่ราคาหุ้นลงไปเยอะกว่ากรอบด้านล่าง แต่ในบางปีก็ทะยานขึ้นอย่างร้อนแรงเกินกรอบด้านบน จึงเป็นสถานการณ์ที่นักลงทุนต้องทำความเข้าใจมากเป็นพิเศษนะครับ
7 พ.ย. 2558

สภาแมงเม่า: ดร.สมชาย
 
คุณสมภพ จาก อ.เมือง จ.ปทุมธานี พูดถึงราคาหุ้น AMATA หรือบริษัท อมตะ คอร์ปอเรชัน จำกัด (มหาชน)อยู่ในระดับที่ค่อนข้างน่าสนใจ บวกกับภาพลักษณ์ของบริษัทก็เป็นที่สนใจของต่างชาติ โดยเฉพาะจีนและญี่ปุ่น มักมองนิคมอุตสาหกรรมของ บมจ.อมตะ เป็นลำดับแรกเสมอ ส่วนราคาหุ้นในกระดานไม่ค่อยตอบรับเรื่องดังกล่าวสักเท่าไหร่ ที่สำคัญ คือ ราคาหุ้นยืนได้หรือไปต่อแค่ไหนค่อนข้างเดายาก ขึ้นมาขนาดนี้นับว่าแรงมากแล้ว ไม่รู้ว่าสะท้อนมูลค่า backlog จริงๆ ไปหรือยัง และอยากให้อาจารย์คิดมูลค่าที่เหมาะสมของหุ้นตัวนี้สักหน่อย สุดท้ายอยากรู้ว่าหุ้นตัวนี้จะกลับมาเป็นที่นิยมอีกไหม?
 
ประเด็นของหุ้น AMATA หรือ บริษัท อมตะ คอร์ปอเรชัน จำกัด (มหาชน) ไม่ค่อยมีอะไรน่าวิตกกังวลสักเท่าไหร่ เพราะเป็นเวลากว่า 5 ปีที่ราคาหุ้นแกว่งตัวไปมาในกรอบ 10-18 บาท ซึ่งอาจมีบางปีที่ราคาหุ้นลงไปเยอะกว่ากรอบด้านล่าง แต่ในบางปีก็ทะยานขึ้นอย่างร้อนแรงเกินกรอบด้านบน จึงเป็นสถานการณ์ที่นักลงทุนต้องทำความเข้าใจมากเป็นพิเศษนะครับ
หลายคนอาจสงสัยว่าอาจารย์ตอบเรื่องนี้ได้อย่างแจ่มแจ้งได้อย่างไรกัน?
อาจารย์ขอตอบว่าหุ้นตัวนี้เป็นหนึ่งในตัวชี้วัดเศรษฐกิจของประเทศไทยตัวหนึ่ง หากมียอดขายที่ดินในอุตสาหกรรมเพิ่มขึ้นต่อเนื่อง ก็หมายความว่าจะมีการจ้างงานเพิ่มขึ้น ซึ่งจะทำให้เม็ดเงินแพร่สะพัดในระบบมากขึ้น จนเป็นหนึ่งในกลไกที่ทำให้เศรษฐกิจฟื้นตัวอย่างเป็นรูปธรรม
น่าเสียดายที่ยอดขายที่ดินไม่กระเตื้องขึ้นเลย ส่งผลให้ผลการดำเนินงานในปี 58 ลดลงอย่างฮวบฮาบ และเป็นตัวกดดันราคาหุ้นในกระดานอย่างมีนัยสำคัญ เพราะเมื่อดูจากงบการเงินด้านล่างจะเห็นว่า ปีนี้น่าจะเป็นจุดต่ำสุดของการทำธุรกิจ และปีหน้าจะฟื้นตัวอย่างมีนัยสำคัญ ราคาหุ้นถึงเริ่มถีบตัวขึ้นอีกครั้ง
 
(หน่วย: ล้านบาท)
 
สิ่งที่อาจารย์ไม่สามารถตอบได้ คือ ราคาเป้าหมายของหุ้นตัวนี้จะเป็นเท่าไหร่ เพราะอาจารย์ไม่มีใบอนุญาตให้วิเคราะห์ราคาเป้าหมายของหุ้นในตลาดนั่นเอง!
ถึงกระนั้นก็วิเคราะห์อ้อมๆ ได้แค่มูลค่าทางบัญชีของหุ้น 9.55 บาท เมื่อเทียบกับค่า P/BV ที่ระดับ 2 เท่า ราคาหุ้นตัวนี้ควรจะอยู่ที่ระดับ 19 บาท ซึ่งเป็นการวิเคราะห์แบบพื้นๆ ไม่มีอะไรสลับซับซ้อนนะครับ